El, scriitorul, iti spune povestea sa. Te asigura de la prima pagina ca, minus 1-2 procente, tot ceea ce vei citi este adevarat. Si adevarul te ispiteste. Incepi lectura si te prinde. Atat de mult ca uiti la un moment dat ca esti DOAR cititor, ca nu ai fost, in adevar niciodata, in satul B., ca nu ai asistat la dramele Frantei profunde, ca nu l-ai cunoscut de fapt pe primarul D., ca nu ai fost interpret pentru politia franceza la interogatoriul unui presupus talhar roman. Dupa primele pagini te-ai obisnuit atat de mult cu Matizul in Franta incat chiar nu mai conteaza daca rezidezi in... spatiul carpato-danubiano-pontic sau te-ai mutat mai de curand sau mai demult in Canada, State, Africa de Sud, Australia sau in partea mai vestica a Europei. Vei vrea sa continui o calatorie captivanta care pare sa fie chiar a ta.